Mareks Mejeris

Mareks Mejeris (dzimis  Liepājā) ir latviešu basketbolists, spēlē vieglā uzbrucēja un spēka uzbrucēja pozīcijās, Latvijas izlases dalībnieks. 2025. gadā pārstāv Polijas klubu Ostrovas Velkopolskas "Stal". Trīskārtējs Latvijas Basketbola līgas (LBL) čempions Rīgas VEF sastāvā.

 Karjera 
M. Mejeris basketbolā sācis trenēties dzimtajā Liepājā, pārstāvot tās komandas LJBL. M. Mejera māte arī ir spēlējusi basketbolu, pārstāvot augstskolas komandu Liepājā.

Arī pieaugušo basketbola karjeru uzsācis BK "Liepājas lauvas", vienā no divām komandā aizvadītajām sezonām iegūstot Latvijas Basketbola līgas (LBL) bronzas medaļas. 2011. gada augustā noslēdza līgumu ar Spānijas LEB Gold līgas klubu CB Clavijo. Vēlāk pārstāvējis vēl divus Spānijas klubus, tostarp Fuenlabrada sastāvā debitējis ACB līgā.

2014. gada beigās atgriezies Latvijā, noslēdzot līgumu ar Rīgas VEF, kura sastāvā kļuva par LBL čempionu, bet vēlreiz VEF sastāvā atgriezās arī pēc Francijas klubā Élan Chalon iesāktās sezonas 2016. gadā. Kopā ar VEF par Latvijas čempionu kļuvis trīs reizes. Pēc tam spēlējis arī Krievijas klubā Permas "Parma" un Itālijas līgā, bet 2022. gada vasarā nonācis Izraēlas klubā Jeruzalemes "Hapoel". 2023. gada februārī kopā ar komandu izcīnīja Izraēlas kausu, bet sezonas noslēgumā komandai izdevās sasniegt FIBA Čempionu līgas finālu.

2023. gada vasarā M. Mejeris pievienojās vadošajam Rumānijas klubam U-BT Cluj-Napoca. Sezonas noslēgumā tās sastāvā kļuva par Rumānijas čempionu, ko atkārtoja arī gadu vēlāk — 2025. gadā. 2025. gada septembrī M. Mejeris pievienojās Polijas klubam Ostrovas Velkopolskas "Stal".

 Latvijas izlase 
Spēlējis Latvijas jaunatnes izlasēs. Latvijas pieaugušo izlasē debitējis . Spēlējis četros Eiropas čempionātu finālturnīros. Pēc pārtraukuma Eiropas čempionāta finālturnīrā atgriezās 2025. gada Eiropas čempionātā Rīgā, un 10 gadu pārtraukums dalībai šajos turnīros ir lielākais, kāds bijis Latvijas basketbolistiem.

 Atsauces 

 Ārējās saites 

Kategorija:1991. gadā dzimušie
Kategorija:Liepājā dzimušie
Kategorija:Latvijas basketbolisti
Kategorija:Vieglie uzbrucēji
Kategorija:Spēka uzbrucēji